SAMART เฮ! คว้างานติดตั้งกล้องวงจรปิดของกอ.รมน. มูลค่า 610 ลบ.
SAMART เฮ! คว้างานระบบติดตั้งกล้องวงจรปิดของกอ.รมน. มูลค่า 610 ลบ. แล้วเสร็จ 26 ก.ค.60
4 ต.ค. 2559

นายศิริชัย รัศมีจันทร์ รองประธานกรรมการบริหาร บริษัท สามารถคอร์ปอเรชั่น จำกัด (มหาชน) หรือ SAMART เปิดเผยว่า บริษัท วิชั่น แอนด์ ซีเคียวริตี้ ซีสเต็ม จำกัด (VSS) ซึ่งเป็นบริษัทย่อยที่บริษัทฯ ถือหุ้นร้อยละ 70 ได้ลงนามในสัญญาเช่ากล้องและระบบโครงการติดตั้งระบบป้องกันความปลอดภัยในเขตเมืองระยะที่ 2 ด้วยระบบกล้องโทรทัศน์วงจรปิด (CCTV) พื้นที่ 6 เมืองหลัก กับกองอำนวยการรักษาความมั่นคงภายในราชอาณาจักร เมื่อวันที่ 29 กันยายน 2559 มูลค่าสัญญารวม 610,149,096.00 บาท ซึ่งมีกำหนดติดตั้งระบบแล้วเสร็จภายในวันที่ 26 กรกฎาคม 2560
โดยจะเริ่มให้บริการเช่าเป็นระยะเวลารวม 60 เดือนนับจากวันที่ติดตั้งระบบแล้วเสร็จ ทั้งนี้ VSS จะรับชำระเงินค่าเช่าเป็นรายเดือนๆ ละ 10,169,151.60 บาท
นอกจากนั้น VSS ยังได้ลงนามในสัญญาจ้างเหมาก่อสร้างและปรับปรุงอาคารโครงการติดตั้งระบบป้องกันความปลอดภัยในเขตเมืองระยะที่ 2 ด้วยระบบกล้องโทรทัศน์วงจรปิด (CCTV) พื้นที่ 6 เมืองหลักกับกองอำนวยการรักษาความมั่นคงภายในราชอาณาจักร เมื่อวันที่ 29 กันยายน 2559 มูลค่าสัญญารวม 78,430,513.00 บาท โดยกำหนดการก่อสร้างแล้วเสร็จภายในวันที่ 26 มิถุนายน 2560 การรับรู้รายได้เป็นไปตามสัดส่วนความสำเร็จของงาน